Ο **Στέλιος Κούλογλου** (Αθήνα, 27 Φεβρουαρίου 1953) είναι Έλληνας δημοσιογράφος και πολιτικός. Είναι από το 2015 ευρωβουλευτής, εκλεγμένος με τον ΣΥΡΙΖΑ-Π.Σ. ενταγμένος με τη Νέα Αριστερά το 2024.

Βιογραφία
---------

Γεννήθηκε στην Αθήνα. Είναι απόφοιτος της Φαρμακευτικής Σχολής του Πανεπιστημίου Αθηνών και σπούδασε δημοσιογραφία στο Παρίσι, την Ινδία και το Τόκιο. Ήταν μέλος της ηγετικής ομάδας του ΕΚΚΕ τη δεκαετία του 1970. Μαζί με το Δημήτρη Κουμάνταρο κ.ά. ήταν μέλη μιας ομάδας που αποχώρησε από το ΕΚΚΕ το 1980, εξέδωσε δύο τεύχη του περιοδικού *Κομμουνιστική Αναγέννηση* και στη συνέχεια διαλύθηκε. Ξεκίνησε να δημοσιογραφεί το 1981 στο περιοδικό *«Αντί»* και αργότερα εργάστηκε ως πολιτικός συντάκτης στην εφημερίδα *«Το Βήμα»*. Διατέλεσε ανταποκριτής της εφημερίδας *«Αυγή*» στο Παρίσι και το 1989 εγκαταστάθηκε στη Μόσχα, απ' όπου κάλυψε τις εξελίξεις στην Σοβιετική Ένωση και τις άλλες πρώην σοσιαλιστικές χώρες για λογαριασμό του ραδιοσταθμού ΣΚΑΪ και της εφημερίδας *«Η Καθημερινή»*. Τα χρόνια 1992-95 κάλυψε ως ειδικός απεσταλμένος τον πόλεμο στην πρώην Γιουγκοσλαβία. Επίσης αρθρογραφεί σε περιοδικά και έχει γράψει 7 βιβλία. Το βιβλίο του *«Μην πας ποτέ μόνος στο ταχυδρομείο»* συγκαταλέχθηκε στα ευπώλητα με περισσότερα από 35.000 αντίτυπα. Από τον Οκτώβριο του 2005 επιμελούνταν και παρουσίαζε την εκπομπή *«Θεματική Βραδιά»* στην ΕΤ1.

Από το 1996, ο Κούλογλου επιμελούνταν και παρουσίαζε την εκπομπή *«Ρεπορτάζ Χωρίς Σύνορα»* στην ΕΡΤ, μια εβδομαδιαία σειρά ντοκιμαντέρ επί διεθνών και ελληνικών ιστορικών και σύγχρονων πολιτικών και κοινωνικών γεγονότων. Η συγκεκριμένη εκπομπή βραβεύθηκε τέσσερις φορές ως η καλύτερη ελληνική ενημερωτική εκπομπή. Το 2000 και το 2002 του απονεμήθηκε το βραβείο Euro-Comenius, αντιστοίχως για τα ντοκιμαντέρ *«Κομμουνισμός, η Μεγάλη Ουτοπία του 20ού Αιώνα»* (έξι επεισόδια) και *«Αγώνας Θανάτου»* (σχετικά με έναν αγώνα ποδοσφαίρου μεταξύ Γερμανών και ντόπιων στο κατεχόμενο Κίεβο στη διάρκεια του Β΄ Παγκοσμίου Πολέμου).

Στις 12 Μαΐου 2008 η διοίκηση της ΕΡΤ αποφάσισε την μη ανανέωση της συνεργασίας του καναλιού με τον δημοσιογράφο. Ως αιτιολογία, η διοίκηση ανέφερε το ότι οι εκπομπές του είχαν κάνει τον κύκλο τους. Κατά τον Κούλογλου, τις προηγούμενες ημέρες είχε προηγηθεί αίτημα της διοίκησης της ΕΡΤ για ματαίωση προβολής εκπομπής με τίτλο *«Νέοι Εργαζόμενοι και 700 €»*, ενώ επίσης αρνήθηκαν να συνεργαστούν για την ολοκλήρωση εκπομπής με θέμα τα ανθρώπινα δικαιώματα στην Κίνα από την εποχή του Μάο έως και τους Ολυμπιακούς. Για το θέμα της διακοπής της συνεργασίας με την ΕΡΤ έγιναν επερωτήσεις από βουλευτές προς τον αρμόδιο υπουργό.

Στις 4 Σεπτεμβρίου 2008 το Δευτεροβάθμιο Πειθαρχικό Συμβούλιο της Ενώσεως Συντακτών Ημερησίων Εφημερίδων Αθηνών (ΕΣΗΕΑ) επέβαλε στον Στέλιο Κούλογλου την ποινή της προσωρινής διαγραφής 2 μηνών από τα μητρώα της, επειδή συμμετείχε σε διαφήμιση πολυτελούς αυτοκινήτου που καταχωρήθηκε στην εφημερίδα *«Το Βήμα της Κυριακής»* και σε άλλα έντυπα.

Από την 1η Νοεμβρίου 2008 ξεκίνησε τη λειτουργία στο διαδίκτυο του ιστοχώρου «TV Χωρίς Σύνορα» (Tvxs.gr) , με αντικείμενο την ενημέρωση και την πολιτική ανάλυση με διαδραστικό χαρακτήρα μέσω της συμμετοχής των επισκεπτών του.

Το 2008 σκηνοθέτησε το ντοκιμαντέρ *«Εξομολόγηση ενός Οικονομικού Δολοφόνου»*, βασισμένο στο αυτοβιογραφικό βιβλίο *Confessions of an Economic Hitman* του Τζον Πέρκινς και σε προσωπική δημοσιογραφική έρευνα, όπου υποστηρίζεται πως οι ΗΠΑ έγιναν οικονομική υπερδύναμη χάρη *«σε μια μυστική ομάδα "οικονομικών δολοφόνων"-πρακτόρων οι οποίοι χρησιμοποιούσαν ψευδείς οικονομικές αναφορές, εξαγορές, εκβιασμούς, σεξ και φόνους με στόχο να εξαπλωθεί η αμερικανική οικονομική αυτοκρατορία μετά τη λήξη του Β΄ Παγκοσμίου Πολέμου»*.

Τον Ιανουάριο του 2010, μετά την εκλογή της κυβέρνησης Παπανδρέου, ο Στέλιος Κούλογλου επανήλθε στην ΕΡΤ μετά από πρόταση του υπουργού Πολιτισμού Παύλου Γερουλάνου, τοποθετημένος στο Διοικητικό Συμβούλιο της εταιρείας. Σε συνέντευξη του στη Σόφκα Ζινόβιεφ, εξέφρασε την άποψη: *«Είναι προφανές ότι ο ασθενής [Ελλάδα] είναι σοβαρά άρρωστος. Η Ελλάδα χρειάζεται χειρουργική επέμβαση και χημειοθεραπεία.»* Ωστόσο την 1η Ιουνίου 2010, ο Κούλογλου παραιτήθηκε από το ΔΣ της ΕΡΤ καταθέτοντας προτάσεις στην ΕΡΤ, ώστε να επαναφέρει τις εκπομπές του «Ρεπορτάζ Χωρίς Σύνορα» και «Θεματική Βραδιά». Με απόφαση του ΔΣ της ΕΡΤ, επέστρεψε στο κρατικό κανάλι τον Σεπτέμβριο του 2010 με την πρώην του εκπομπή.

Ο Στέλιος Κούλογλου έθεσε υποψηφιότητα στις ευρωεκλογές του 2014 στο ψηφοδέλτιο του ΣΥΡΙΖΑ. Ο ίδιος αρχικά δεν εξελέγη ως ευρωβουλευτής ωστόσο, μετά την παραίτηση του Γιώργου Κατρούγκαλου, ο οποίος ανέλαβε τη θέση του αναπληρωτή υπουργού Διοικητικής Μεταρρύθμισης, ανέλαβε τη θέση του ευρωβουλευτή. Στις ευρωεκλογές του 2019 έθεσε εκ νέου υποψηφιότητα με τον ΣΥΡΙΖΑ και επανεξελέγη.

Στις 23 Οκτωβρίου 2023, ο Κούλογλου ανακοίνωσε με ανοιχτή επιστολή του προς τον πρόεδρο του ΣΥΡΙΖΑ-Π.Σ. Στέφανο Κασσελάκη, την αποχώρηση του από την ευρωομάδα του κόμματος και την ανεξαρτητοποίησή του.

Βιβλία του
----------

* *Στα ίχνη του τρίτου δρόμου: ΠΑΣΟΚ 1974-1986*, 2η έκδ.: «Οδυσσέας», Αθήνα 1986, 191 σελ.
* *Έγκλημα στο προεδρικό μέγαρο*, Εκδ. Οίκος Α.Α. Λιβάνη, Αθήνα 1988, 287 σελ.
* *Μια φορά κι έναν καιρό ήταν μια Σοβιετική Ένωση*, Εκδ. Οίκος Α.Α. Λιβάνη, Αθήνα 1992, 359 σελ. ISBN 978-960-236-297-6
* *Οι κόκκινοι ξανάρχονται*, Εκδ. Οίκος Α.Α. Λιβάνη, Αθήνα 1994, 279 σελ. ISBN 978-960-236-425-3
* *Μην πας ποτέ μόνος στο Ταχυδρομείο*, εκδ. «Ωκεανίδα», Αθήνα 2002, 446 σελ. ISBN 978-960-410-255-6
* *Μαρτυρίες από τη δικτατορία και την αντίσταση*, επιμέλεια-επίμετρο-σημειώσεις Δημήτρης Π. Σωτηρόπουλος, εκδ. «Βιβλιοπωλείον της Εστίας», Αθήνα 2014, 508 σελ. ISBN 978-960-05-1703-3

Παραπομπές
----------

1. ↑  *www.europarl.europa.eu*. 130833. Ανακτήθηκε στις 20  Απριλίου 2022.
2. ↑  Ανακτήθηκε στις 24  Ιουνίου 2019.
3. 1 2  www.europarl.europa.eu/meps/en/130833.
4. ↑  Γιώργος Ν. Αλεξάτος (2008). *Ιστορικό λεξικό του ελληνικού εργατικού κινήματος* (2η έκδοση). Αθήνα: Γειτονιές του κόσμου. σελ. 172.
5. ↑  Γιώργος Ν. Αλεξάτος (2008). *Ιστορικό λεξικό του ελληνικού εργατικού κινήματος* (2η έκδοση). Αθήνα: Γειτονιές του κόσμου. σελ. 219.
6. ↑  «rizospastis.gr - Βραβείο αντικομμουνισμού έδωσαν στον Κούλογλου». *ΡΙΖΟΣΠΑΣΤΗΣ*. Ανακτήθηκε στις 19 Ιουνίου 2016.
7. ↑  «Ελευθεροτυπία - «Αγώνας θανάτου» στο «Ρεπορτάζ χωρίς σύνορα»». 31 Μαΐου 2010. Αρχειοθετήθηκε από το πρωτότυπο στις 31 Μαΐου 2010. Ανακτήθηκε στις 19 Ιουνίου 2016. CS1 maint: Unfit url (link)
8. ↑  «Θύμα λογοκρισίας το Ρεπορτάζ Χωρίς Σύνορα και η Θεματική Βραδιά!». 18 Φεβρουαρίου 2009. Αρχειοθετήθηκε από το πρωτότυπο στις 18 Φεβρουαρίου 2009. Ανακτήθηκε στις 19 Ιουνίου 2016. CS1 maint: Unfit url (link)
9. ↑  «ΕΣΗΕΑ: ΑΠΟΦΑΣΗ ΥΠ' ΑΡΙΘΜ. 3/2008 ΤΟΥ ΔΕΥΤΕΡΟΒΑΘΜΙΟΥ ΠΕΙΘΑΡΧΙΚΟΥ ΣΥΜΒΟΥΛΙΟΥ». 12 Αυγούστου 2014. Αρχειοθετήθηκε από το πρωτότυπο στις 12 Αυγούστου 2014. Ανακτήθηκε στις 19 Ιουνίου 2016. CS1 maint: Unfit url (link)
10. ↑  «TO ΠΑΡΟΝ ΤΗΣ ΚΥΡΙΑΚΗΣ -  Αναφορά στην απόφαση του Δευτεροβαθμίου ΠΣ της ΕΣΗΕΑ». *www.paron.gr*. Ανακτήθηκε στις 19 Ιουνίου 2016.
11. ↑  «Στέλιος Κούλογλου - Βιογραφικό». Αρχειοθετήθηκε από το πρωτότυπο στις 27 Μαρτίου 2020. Ανακτήθηκε στις 14 Μαΐου 2020. CS1 maint: Unfit url (link)
12. ↑  «Στέλιος Κούλογλου (1) | Συνεντεύξεις - CinemaNews.gr». *www.cinemanews.gr*. Ανακτήθηκε στις 19 Ιουνίου 2016.
13. ↑  «Εξομολόγηση ενός Οικονομικού Δολοφόνου». *hitmanapology.com*. Στέλιος Κούλογλου. 23 Απριλίου 2010. Αρχειοθετήθηκε από το πρωτότυπο στις 14 Ιουνίου 2009. Ανακτήθηκε στις 19 Ιουνίου 2016.
14. ↑  «Ο Στέλιος Κούλογλου στο ΔΣ της ΕΡΤ». *TVXS - TV Χωρίς Σύνορα*. Ανακτήθηκε στις 19 Ιουνίου 2016.
15. ↑  «Sofka Zinovieff: Misunderstood and insulted, we are left with the». *The Independent* (στα Αγγλικά). 30 Απριλίου 2010. Ανακτήθηκε στις 19 Ιουνίου 2016.
16. ↑  «Παραιτήθηκε ο Κούλογλου». *εφημερίδα Ελευθεροτυπία*. 02-06-2010.
17. ↑  «Ευρωβουλευτής ο Στ.Κούλογλου μετά την υπουργοποίηση του Γ.Κατρούγκαλου». in.gr. 27 Ιανουαρίου 2015. Ανακτήθηκε στις 27 Ιανουαρίου 2015.
18. ↑  «Εκλογές 2019: Αυτοί είναι οι 16 πρώτοι υποψήφιοι ευρωβουλευτές του ΣΥΡΙΖΑ». *Newsit.gr*. 12 Μαρτίου 2019. Ανακτήθηκε στις 2 Μαΐου 2019.
19. ↑  «Αποχωρεί ο Στέλιος Κούλογλου από την ευρωομάδα του ΣΥΡΙΖΑ – Η ανοικτή επιστολή και τα πυρά προς τον Κασσελάκη». *Newsbeast*. 23 Οκτωβρίου 2023. Ανακτήθηκε στις 23 Οκτωβρίου 2023.

Εξωτερικοί σύνδεσμοι
--------------------

* Διαδικτυακός τόπος του Στέλιου Κούλογλου
* Ρεπορτάζ χωρίς σύνορα Αρχειοθετήθηκε 2006-10-04 στο Wayback Machine.
* TV Χωρίς Σύνορα

|  |  |  |  |  |
| --- | --- | --- | --- | --- |
| 

| π • σ • ε
Ευρωβουλευτές Ελλάδας (2014-2019) |
| --- |
|  |
| 
* Νίκος Ανδρουλάκης
* Ελίζα Βόζεμπεργκ - Βρυωνίδη
* Νίκος Χουντής *(αντικατέστησε τον Μανώλη Γλέζο)*
* Γιώργος Γραμματικάκης
* Γεώργιος Επιτήδειος
* Θοδωρής Ζαγοράκης
* Σωτήριος Ζαριανόπουλος
* Εύα Καϊλή
* Στέλιος Κούλογλου *(αντικατέστησε τον Γιώργο Κατρούγκαλο)*
* Μανώλης Κεφαλογιάννης
* Κωνσταντίνα Κούνεβα
* Μιλτιάδης Κύρκος
* Γιώργος Κύρτσος
* Επαμεινώνδας Μαριάς
* Κωνσταντίνος Παπαδάκης
* Δημήτρης Παπαδημούλης
* Σοφία Σακοράφα
* Μαρία Σπυράκη
* Ελευθέριος Συναδινός
* Λάμπρος Φουντούλης
* Κωνσταντίνος Χρυσόγονος
 |  |

 |

|  |  |  |  |  |
| --- | --- | --- | --- | --- |
| 

| π • σ • ε
Ευρωβουλευτές Ελλάδας (2019-2024) |
| --- |
|  |
| 
* Κώστας Αρβανίτης
* Άννα-Μισέλ Ασημακοπούλου
* Ελίζα Βόζεμπεργκ
* Αλέξης Γεωργούλης
* Θοδωρής Ζαγοράκης
* Εύα Καϊλή
* Μανώλης Κεφαλογιάννης
* Πέτρος Κόκκαλης
* Στέλιος Κούλογλου
* Έλενα Κουντουρά
* Στέλιος Κυμπουρόπουλος
* Γιώργος Κύρτσος
* Θανάσης Κωνσταντίνου
* Γιάννης Λαγός
* Βαγγέλης Μεϊμαράκης
* Λευτέρης Νικολάου – Αλαβάνος *(αντικατέστησε την Σεμίνα Διγενή)*
* Κωνσταντίνος Παπαδάκης
* Δημήτρης Παπαδημούλης
* Νίκος Παπανδρέου *(αντικατέστησε τον Νίκο Ανδρουλάκη)*
* Μαρία Σπυράκη
* Εμμανουήλ Φράγκος *(αντικατέστησε τον Κυριάκο Βελόπουλο)*
 |  |

 |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 60609993
* **BiblioNet**: **11395**
* LCCN: n87877954
* ISNI: 0000 0000 6379 5585
* GND: 1137637129
* SUDOC: 163777594

 |

 |